ขุดไม่ขึ้น CPT ร่วง 3% ทำนิวโลว์ต่อเนื่อง สวนโบรกฯ แนะซื้อ คาดผลงานปี 61 ยังโต
ขุดไม่ขึ้น CPT ร่วง 3% ทำนิวโลว์ต่อเนื่อง สวนโบรกฯ แนะซื้อ คาดผลงานปี 61 ยังโต ล่าสุด ณ เวลา 16.35 น. อยู่ที่ 1.95 บาท ลบ 0.07 บาท หรือ 3.47% สูงสุดที่ 2.04 บาท ต่ำสุดที่ 1.95 บาท ด้วยมูลค่าซื้อขาย 14.66 ล้านบาท
10 เม.ย. 2561

ผู้สื่อข่าวรายงานว่า ราคาหุ้น บริษัท ซีพีที ไดร์ แอนด์ เพาเวอร์ จำกัด (มหาชน) หรือ CPT ล่าสุด ณ เวลา 16.35 น. อยู่ที่ 1.95 บาท ลบ 0.07 บาท หรือ 3.47% สูงสุดที่ 2.04 บาท ต่ำสุดที่ 1.95 บาท ด้วยมูลค่าซื้อขาย 14.66 ล้านบาท

ทั้งนี้ ราคาหุ้น CPT ปรับตัวลงต่ำสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 20 ธ.ค.60 โดยมีราคา IPO อยู่ที่ 2.30 บ.
อย่างไรก็ตาม นายสมศักดิ์ หลิมประเสริฐ ประธานเจ้าหน้าที่บริหาร CPT เปิดเผยว่า บริษัทรับงานใหม่เพิ่มเติมอีก 3 โครงการ รวมมูลค่า 50 ล้านบาท เป็นงานผลิตตู้ไฟฟ้ากำลังระดับแรงดันปานกลาง (MV Switchgear Panel) ให้แก่ลูกค้า 3 ราย แบ่งเป็น 1.โครงการขยายไลน์กำลังการผลิตน้ำตาลและโรงไฟฟ้าของบริษัทน้ำตาลไทยอุดรธานี จำกัด 2.โครงการขยายกำลังการผลิตไฟฟ้าของโรงงานน้ำตาล Phnom Penh Sugar ในประเทศกัมพูชา
รวมทั้ง 3.โครงการผลิตไฟฟ้า Power Cogeneration ของบริษัทไทยเปเปอร์มิลล์ จำกัด ซึ่งนอกจากการผลิตตู้ไฟฟ้ากำลังระดับแรงดันปานกลางให้แก่ลูกค้า จะดำเนินการติดตั้งเดินระบบสายไฟฟ้าสำหรับใช้ในการผลิตไฟฟ้าเพื่อจ่ายให้แก่ลูกค้าโรงงานกระดาษรายนี้อีกด้วย ซึ่งคาดว่าจะรับรู้รายได้ในปีนี้ทั้งหมด หนุนเป้าหมายปี 61 เติบโต 10%
“ศักยภาพการดำเนินธุรกิจของ CPT มีความแข็งแกร่งมากขึ้น สะท้อนจากที่เราได้รับความไว้วางใจจากลูกค้าให้ผลิตตู้ไฟฟ้ากำลังระดับแรงดันปานกลาง รวมถึงดำเนินงานติดตั้งและก่อสร้างสถานีไฟฟ้าย่อยอย่างต่อเนื่องทั้งในและต่างประเทศ ซึ่งตรงกับเป้าหมายการดำเนินงานในปีนี้ที่มีแผนรับงานในภูมิภาคอาเซียนให้มากขึ้น” นายสมศักดิ์ กล่าว
ส่วน บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” CPT ราคาเป้าหมาย 2.86 บาทต่อหุ้น โดยคาดการณ์การเติบโตของกำไรสุทธิปี 61 และ 62 ที่ 21.43%และ 16.6% ตามลำดับ